Eskom: Solidariteit vra vir kommissie van ondersoek | Netwerk24
Deur Elvira Wood 15 Februarie 2019 12:53
Seuns loop verby kraglyne naby die nou vervalle Orlando-kragsentrale in Soweto, Johannesburg. Een van die opsies om Eskom te red is as die staat met ’n oplossing vir Soweto se skuld aan Eskom vorendag kan kom.Foto: REUTERS
Pres. Cyril Ramaphosa moet dringend ’n kommissie van ondersoek na Eskom aanstel, sê die vakbond Solidariteit.
Dié vakbond het Vrydag in Centurion dié beroep op die president gedoen op die bekendstelling van sy webwerfwaar hy ingenieurs wat by Eskom gewerk het, vra om te kom help om probleme by die kragverskaffer op te los.
“Ons doen ’n beroep op die president om ’n kommissie van ondersoek onder leiding van ’n regter aan te stel om die krisis, wanbestuur en korrupsie by Eskom te ondersoek,” sê dr. Dirk Hermann, uitvoerende direkteur van Solidariteit.
“Die verwysingsraamwerk moet só wees dat die bevindinge na die nasionale vervolgingsgesag verwys en opgevolg kan word,” sê Hermann.
Op ’n vraag of dit nie dalk beter sal wees om te versoek dat die Valke ’n ondersoek na korrupsie by Eskom doen nie, sê Hermann hoewel die vakbond nie sal omgee as dit gebeur nie, dink hy steeds ’n kommissie sal beter agter die kap van die byl kom oor wat by Eskom gebeur het.
Sou die president aan Solidariteit se versoek voldoen, sal dit nóg een van vele kommissies van ondersoek wees wat reeds begin is.
Die Nugent-kommissie van ondersoek na gebeure by die Suid-Afrikaanse Inkomstediens. Dié kommissie het reeds sy finale verslag aan die president gestuur.
Die Mpati-kommissie van ondersoek na gebeure by die Openbare Beleggingskorporasie. Dié kommissie het op Vrydag 15 Februarie sy tussentydse verslag aan die president gestuur. Hy hervat sy openbare sittings op 25 Februarie in Pretoria.
Die Zondo-kommissie van ondersoek na staatskaping. Die kommissie se openbare sittings duur voort.
Die Mokgoro-kommissie van ondersoek na gebeure by die nasionale vervolgingsgesag. Dié kommissie se openbare sittings duur voort.
Meer oor: Solidariteit | Eskom | Ondersoek | Bedrog | Kragvoorsiening | Elektrisiteitsverskaffer | Elektrisiteit
Solidariteit: ‘Ons sal by kragstasies slaap om te help’
Nog geen planne vir beurtkrag Vrydag